Document ID: 32014R0519

REGULAMENTUL (UE) NR. 519/2014 AL COMISIEI
din 16 mai 2014
de modificare a Regulamentului (CE) nr. 401/2006 în ceea ce privește modalitățile de prelevare de probe pentru loturi mari de mirodenii și suplimente alimentare, criteriile de performanță pentru toxinele T-2 și HT-2 și pentru citrinin și metodele de analiză de screening
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 882/2004 al Parlamentului European și al Consiliului din 29 aprilie 2004 privind controalele oficiale efectuate pentru a asigura verificarea conformității cu legislația privind hrana pentru animale și produsele alimentare și cu normele de sănătate animală și de bunăstare a animalelor (1), în special articolul 11 alineatul (4),
întrucât:
(1)
Regulamentul (CE) nr. 1881/2006 al Comisiei (2) stabilește limitele maxime pentru anumite micotoxine în anumite produse alimentare.
(2)
Prelevarea de probe joacă un rol foarte important în determinarea precisă a nivelurilor de micotoxine, care sunt distribuite în mod eterogen într-un lot. Prin urmare, este necesar să se prevadă criteriile generale pe care trebuie să le respecte modalitățile de prelevare de probe.
(3)
Regulamentul (CE) nr. 401/2006 al Comisiei (3) stabilește criteriile pentru prelevarea de probe în scopul controlului limitelor de micotoxine.
(4)
Este necesar să se modifice normele privind prelevarea de probe de mirodenii pentru a lua în considerare diferențele privind dimensiunea particulelor care duc la distribuția eterogenă a contaminării cu micotoxine în mirodenii. În plus, este necesar să se stabilească norme pentru prelevarea de probe din loturile mari astfel încât să se asigure o aplicare uniformă în întreaga Uniune. Este, de asemenea, oportun să se precizeze care modalitate de prelevare de probe trebuie să se aplice în cazul sucului de mere.
(5)
Criteriile de performanță pentru toxinele T-2 și HT-2 trebuie actualizate pentru a lua în considerare progresul științific și tehnologic. Trebuie stabilite criterii de performanță pentru citrinin având în vedere limita maximă stabilită pentru citrinin în suplimente alimentare pe bază de orez fermentat cu drojdie roșie Monascus purpureus.
(6)
Pentru analiza micotoxinelor, se utilizează tot mai mult metodologiile de examinare. Este necesar să se stabilească criteriile pe care metodele de screening trebuie să le respecte pentru a fi utilizate în scopuri de reglementare.
(7)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Regulamentul (CE) nr. 401/2006 se modifică după cum urmează:
1.
Anexa I se modifică după cum urmează:
(a)
la partea B, nota de subsol (1) se înlocuiește cu următorul text:
„(1)
Prelevarea de probe din aceste loturi se va face în conformitate cu normele prevăzute în partea L. Orientările pentru prelevarea de probe din loturile mari sunt prevăzute într-un document orientativ disponibil pe următorul site internet: http://ec.europa.eu/food/food/chemicalsafety/contaminants/guidance-sampling-final.pdf
Aplicarea normelor de prelevare de probe în conformitate cu EN ISO 24333:2009 sau cu norma de prelevare de probe 124 a Asociației de Comerț pentru Cereale și Furaje (GAFTA) de către operatorii din sectorul alimentar pentru a asigura respectarea dispozițiilor din legislație este echivalentă cu normele de prelevare de probe descrise în partea L.
În ceea ce privește prelevarea de probe din loturi pentru toxinele Fusarium, aplicarea normelor de prelevare de probe în conformitate cu EN ISO 24333:2009 sau cu norma de prelevare de probe 124 a Asociației de Comerț pentru Cereale și Furaje (GAFTA) de către operatorii din sectorul alimentar pentru a asigura respectarea dispozițiilor din legislație este echivalentă cu normele de prelevare de probe descrise în partea B.”
(b)
în partea B.2, tabelul 1 se înlocuiește cu următorul tabel:
„Tabelul 1
Împărțirea loturilor în subloturi în funcție de produs și de greutatea lotului
Produs
Greutatea lotului (în tone)
Greutatea sau numărul de subloturi
Numărul de probe elementare
Greutatea probei globale (în kg)
Cereale și produse pe bază de cereale
300 și 1 500
3 subloturi
100
10
≥ 50 și ≤ 300
100 de tone
100
10
50
-
3-100 (4)
1-10
(c)
în partea B.3. se adaugă următoarea teză la sfârșitul primei liniuțe:
„Pentru loturi 500 de tone, numărul de probe elementare este prevăzut în partea L.2 din anexa I.”;
(d)
în partea D.2, următoarea teză se introduce după prima teză:
„Această modalitate de prelevare de probe trebuie, de asemenea, utilizată pentru controlul oficial al nivelurilor maxime de ochratoxină A, aflatoxină B1 și de aflatoxine totale în mirodenii cu particule de dimensiune relativ mare (dimensiunea particulei comparabilă cu arahidele sau mai mare, de exemplu nucșoară).”;
(e)
în partea E, prima teză se înlocuiește cu următorul text:
„Această modalitate de prelevare de probe trebuie, de asemenea, utilizată pentru controlul oficial al nivelurilor maxime de ochratoxină A, aflatoxină B1 și de aflatoxine totale în mirodenii cu excepția cazurilor de mirodenii cu particule de dimensiune relativ mare (distribuție eterogenă a contaminării cu micotoxine).”;
(f)
în partea I, titlul și prima teză se înlocuiesc cu următorul text:
„I. MODALITATEA DE PRELEVARE A PROBELOR PENTRU PRODUSELE SOLIDE PE BAZĂ DE MERE
Această modalitate de prelevare trebuie utilizată pentru controlul oficial al limitei maxime de patulină fixată pentru produsele solide pe bază de mere, inclusiv cele pentru sugari și copiii de vârstă mică.”;
(g)
în partea I.1, al doilea paragraf, următoarele teze se elimină:
„În cazul produselor lichide, în măsura posibilului, lotul este amestecat cu grijă, chiar înainte de prelevarea probelor, fie printr-o metodă manuală, fie prin una mecanică. Deoarece, în acest caz, se poate presupune că distribuția patulinei într-un lot dat este omogenă, este suficient să se preleveze trei probe elementare dintr-un lot pentru a forma proba globală.”;
(h)
se adaugă noile părți L și M, astfel cum sunt prevăzute în anexa I la prezentul regulament.
2.
În anexa II, punctele 4.2 „Cerințe generale”, 4.3 „Cerințe specifice” și 4.4 „Estimarea incertitudinii de măsurare, calcularea nivelului de recuperare și înregistrarea rezultatelor” se înlocuiesc cu textul prevăzut în anexa II la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Se aplică de la 1 iulie 2014.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 16 mai 2014.

Labels: 0
17
19
20